
Αθήνα  03-08-2026

ΔΕΛΤΙΟ ΤΥΠΟΥ

ΘΕΜΑ: «Η ΑΡΣΗ ΤΗΣ ΑΝΑΣΤΟΛΗΣ ΤΗΣ ΔΙΑΠΙΣΤΕΥΣΗΣ ΤΟΥ ΟΡΓΑΝΙΣΜΟΥ ΠΛΗΡΩΜΩΝ ΔΙΚΑΙΩΝΕΙ ΤΙΣ ΘΕΣΕΙΣ ΤΗΣ ΠΟΓΕΔΥ – Η ΕΠΟΜΕΝΗ ΗΜΕΡΑ ΑΠΑΙΤΕΙ ΕΥΘΥΝΗ, ΔΙΑΦΑΝΕΙΑ ΚΑΙ ΑΞΙΟΠΟΙΗΣΗ ΤΩΝ ΓΕΩΤΕΧΝΙΚΩΝ»

     Η εξέλιξη αυτή σηματοδοτεί μια νέα περίοδο για τη διαχείριση των κοινοτικών ενισχύσεων και επιβεβαιώνει ότι οι βαθιές θεσμικές αλλαγές ήταν αναγκαίες. Παράλληλα, δικαιώνει τις διαχρονικές παρεμβάσεις της ΠΟΓΕΔΥ, η οποία πρώτη είχε αναδείξει με συνέπεια τα σοβαρά προβλήματα λειτουργίας του συστήματος και είχε ζητήσει ουσιαστικές μεταρρυθμίσεις, όταν άλλοι επέλεγαν τη σιωπή ή την ωραιοποίηση της πραγματικότητας.
     Η επιτυχία της, όμως, δεν είναι δεδομένη. Θα εξαρτηθεί από την αποτελεσματική εφαρμογή της, την επάρκεια των υποδομών και, κυρίως, από την αξιοποίηση του ανθρώπινου δυναμικού που γνωρίζει σε βάθος το αντικείμενο.

Η ΠΟΓΕΔΥ επισημαίνει ότι:
     Η αποκατάσταση της εμπιστοσύνης των ευρωπαϊκών θεσμών προστατεύει τους πολύτιμους κοινοτικούς πόρους και διασφαλίζει τη συνέχιση της στήριξης του Έλληνα παραγωγού.
     Επιβεβαιώνεται ότι οι δυσλειτουργίες του προηγούμενου συστήματος δεν οφείλονταν στους γεωτεχνικούς υπαλλήλους που καθημερινά έδιναν μάχη για τη λειτουργία του, αλλά σε λανθασμένες διοικητικές επιλογές, ανεπαρκείς μηχανισμούς εποπτείας και προβληματικές τεχνικές υποδομές.
     Η εφαρμογή αυστηρών διαδικασιών ελέγχου, σύγχρονων ψηφιακών εργαλείων και κανόνων λογοδοσίας αποτελεί αναγκαία προϋπόθεση για την οριστική αποκατάσταση της αξιοπιστίας του συστήματος.
     Η πραγματική επιτυχία της μεταρρύθμισης θα κριθεί από την άμεση έναρξη των δηλώσεων ΟΣΔΕ, την ομαλή διενέργεια των ελέγχων και την έγκαιρη καταβολή των ενισχύσεων στους δικαιούχους, χωρίς νέα προβλήματα και καθυστερήσεις.
     Η ΠΟΓΕΔΥ υπογραμμίζει ότι καμία διοικητική μεταρρύθμιση δεν μπορεί να επιτύχει χωρίς την ενεργό συμμετοχή των γεωτεχνικών επιστημόνων του Δημοσίου. Οι συνάδελφοί μας απέδειξαν διαχρονικά ότι, ακόμη και υπό εξαιρετικά δύσκολες συνθήκες, με ελλείψεις προσωπικού και περιορισμένα μέσα, κράτησαν όρθιο το σύστημα και στήριξαν τον πρωτογενή τομέα με υψηλό αίσθημα ευθύνης.

Η Πολιτεία οφείλει άμεσα να προχωρήσει:

στην πλήρη στελέχωση των νέων υπηρεσιών με εξειδικευμένο γεωτεχνικό προσωπικό,
στην αξιοποίηση της εμπειρίας και της επιστημονικής γνώσης των δημοσίων γεωτεχνικών,
στη διασφάλιση των εργασιακών και υπηρεσιακών δικαιωμάτων των εργαζομένων,
στη δημιουργία ενός σύγχρονου, σταθερού και διαφανούς διοικητικού πλαισίου, απαλλαγμένου από τις παθογένειες που οδήγησαν τη χώρα σε ευρωπαϊκή επιτήρηση.

     Η σημερινή εξέλιξη δεν προσφέρεται ούτε για πανηγυρισμούς ούτε για απόπειρες πολιτικής δικαίωσης όσων διαχειρίστηκαν τις προηγούμενες καταστάσεις. Αντίθετα, επιβάλλει αυτοκριτική, θεσμική υπευθυνότητα και πλήρη λογοδοσία. Οι προειδοποιήσεις της ΠΟΓΕΔΥ ήταν έγκαιρες, δημόσιες και τεκμηριωμένες. Δυστυχώς, αγνοήθηκαν. Το κόστος αυτής της αδράνειας το πλήρωσαν οι Έλληνες αγρότες, οι δημόσιοι λειτουργοί που εργάστηκαν κάτω από εξαιρετικά δυσμενείς συνθήκες και, τελικά, η αξιοπιστία της χώρας έναντι των ευρωπαϊκών θεσμών.
     Σήμερα ανοίγει μια νέα σελίδα. Η ΠΟΓΕΔΥ θα στηρίξει κάθε προσπάθεια που ενισχύει τη διαφάνεια, τη νομιμότητα και την αποτελεσματικότητα, αλλά θα συνεχίσει να ασκεί τεκμηριωμένο και αυστηρό θεσμικό έλεγχο όπου αυτό απαιτείται. Δεν θα επιτρέψουμε την επανάληψη λαθών και πρακτικών που εξέθεσαν τη χώρα και υπονόμευσαν την εμπιστοσύνη των παραγωγών.
     Η προστασία των ευρωπαϊκών πόρων, η στήριξη του Έλληνα αγρότη και ο σεβασμός στο έργο των δημοσίων γεωτεχνικών αποτελούν αδιαπραγμάτευτες προτεραιότητες για την ΠΟΓΕΔΥ

